Forældre med børn i børnehaver og vuggestuer skal fremover vænne sig til hjemmearbejde og langt flere kontante krav ligesom i skolen.

Det fastslår børne- og undervisningsminister Christine Antorini (S).

- Dagtilbud er mindst lige så vigtige, som den tid børn går i folkeskole. Derfor skal vi stille lige så høje krav til ledelsen, men også krav og vejledning til forældrene, siger hun til Berlingske.

Ministerens såkaldte "Task Force for Fremtidens Dagtilbud" fremlægger mandag en række "pejlemærker" for, hvordan man i højere grad sikrer læring i daginstitutionerne.

Skal engagere sig mere

Mens institutionernes opgave før var at opbevare børnene, mens begge forældre arbejdede, skal de fremover bringe mere læring ind i børnenes dagligdag. Og det skal forældrene bidrage til.

- Det skal ikke være en miniskole, men vi skal have mere fokus på forældrenes aktive engagement i forhold til børns læring. Det er ikke lektier som i skolen, men det vil måske være at sige, at man læser højt i 20 minutter hver dag med sit barn, siger Christine Antorini.

På baggrund af pejlemærkerne vil hun åbne for, at institutioner, der ønsker at abejde med mere forældreinddragelse, kan søge midler til at gennemføre de anbefalinger, som task forcen i dag fremlægger.

Forældre er fjenden

Ideerne forudsætter et solidt samarbejde mellem pædagoger og forældre.

Men ifølge lektor på DPU, Niels Kryger, der netop har skrevet en bog om forældresamarbejde, ser forældre og pædagoger mange steder hinanden som modparter frem for medspillere.